Farcen fortsætter. Men snart er Jammerbugt FC ikke mere. Konkursen hænger fortsat over den nordjyske anden divisionsklub og alt imens sagen er i juridisk limbo er flere afrikanske lykkeriddere låst i både deres liv og fodboldmæssige tilværelse. TV2 Nord var tirsdag i Pandrup, hvor de mødte to af de spillere, der i øjeblikket troede de jagtede fodbolddrømmen, men i stedet er fanget i den nordjyske landsby. De to spillere ønskede ikke at blive filmet forfra, men siger til TV2 Nord, at de ikke har hørt fra den forsvundne ejer i to uger. De var på vej i fitness, da den øjeblikkelige konkurssag gør at de ikke må træne på Jetsmark – moderklubbens – anlæg. De to spillere vidste ikke noget om, at Jammerbugt FC skulle være lukket, som følge af den afviste kæring til Landsretten. Ifølge kuratoren Palle Møller Jørgensen, er sagen så godt som lukket. Der er en teoretisk mulighed for at Klaus-Dieter Müller er i Tyskland for at finde de millioner, der mangler til både spillere, sponsorer og samarbejdspartnere. - Men det er så teoretisk, at det er nemmere at vinde i lotto, siger Palle Møller Jørgensen lakonisk. Ifølge kuratoren er der godt 14 kroner tilbage på kontoen i Sparekassen Danmark – helt præcist 13 kroner og 41 ører. Også Nordjyske har mere eller mindre dødsdømt klubben, da Klaus-Dieter Müller har forladt landet. Det stemmer overens med TV2 Nords oplysninger, og tager man et kig på tyskerens kontor, ser det da også forladt ud. Kun en kuglepen er tilbage. Tilbage ved de to afrikanske spillere i Pandrup, fik de et chok, da de fik overbragt tingenes tilstand. Ifølge dem opholder godt ti udenlandske spillere sig i Nordjylland, selvom Jammerbugt hver eneste weekend taber 0-3 på skrivebordet. De fleste af dem indlogeret i et gammel pizzeria. Så sent som i sidste uge erfarede TV2 Nord, at den tyske ejer personligt havde hentet fire udenlandske spillere og indlogeret i Pandrup. Uden udsigt til reel kontrakt eller mulighed for kampe. Når TV2 Nord i dag ringer til Klaus-Dieter Müllers mobil, lyder meldingen, at nummeret ikke længere eksisterer.

Referat:
Kun en kuglepen er tilbage på Klaus-Dieter Müllers kontor – ejeren er forsvundet.